ŠILALĖS RAJONO SAVIVALDYBĖS

TARYBA

SPRENDIMAS

DĖL ŠILALĖS RAJONO SAVIVALDYBĖS 2023 METŲ UŽIMTUMO DIDINIMO PROGRAMOS PATVIRTINIMO

2023 m. birželio 1 d. Nr. T1-121

Šilalė

Vadovaudamasi Lietuvos Respublikos vietos savivaldos įstatymo 7 straipsnio 16 punktu, 15 straipsnio 4 dalimi, Lietuvos Respublikos biudžeto sandaros įstatymo 23 straipsniu, Lietuvos Respublikos užimtumo įstatymo 17 straipsniu ir 48 straipsnio 2 dalimi, vykdydama Užimtumo didinimo programų rengimo ir jų finansavimo tvarkos aprašą, patvirtintą Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“, Lietuvos Respublikos valstybės biudžeto specialių tikslinių dotacijų savivaldybių biudžetams 2023 metais savivaldybių patvirtintoms užimtumo didinimo programoms įgyvendinti paskirstymo savivaldybių administracijoms ir jų panaudojimo tikslo pasiekimo 2023 metais vertinimo kriterijus, patvirtintus Lietuvos Respublikos socialinės apsaugos ir darbo ministro 2022 m. gruodžio 8 d. įsakymu Nr. A1-832 „Dėl Lietuvos Respublikos valstybės biudžeto specialių tikslinių dotacijų savivaldybių biudžetams 2023 metais savivaldybių patvirtintoms užimtumo didinimo programoms įgyvendinti paskirstymo savivaldybių administracijoms ir jų panaudojimo tikslo pasiekimo 2023 metais vertinimo kriterijaus patvirtinimo“, Šilalės rajono savivaldybės taryba n u s p r e n d ž i a:

1. Patvirtinti Šilalės rajono savivaldybės 2023 metų užimtumo didinimo programą (pridedama).

2. Paskelbti informaciją apie šį sprendimą vietinėje spaudoje, o visą sprendimą – Šilalės rajono savivaldybės interneto svetainėje www.silale.lt ir Teisės aktų registre.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka per vieną mėnesį nuo šio sprendimo paskelbimo dienos Lietuvos administracinės ginčų komisijos Klaipėdos apygardos skyriui (H. Manto g. 37, 92236 Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, 91230 Klaipėda).

Savivaldybės meras	Tadas Bartkus

PATVIRTINTA

Šilalės rajono savivaldybės tarybos

2023 m. birželio 1 d. sprendimu

Nr. T1-121

ŠILALĖS RAJONO SAVIVALDYBĖS 2023 METŲ UŽIMTUMO DIDINIMO

PROGRAMA

I SKYRIUS

ĮVADAS

1. Šilalės rajono savivaldybės 2023 metų užimtumo didinimo programa (toliau – programa) parengta ir vykdoma vadovaujantis Lietuvos Respublikos vietos savivaldos įstatymo 7 straipsnio 16 punktu, Lietuvos Respublikos užimtumo įstatymo 17 straipsniu ir 48 straipsnio 2 dalimi bei Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. Al-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ (toliau – Aprašas).

2. Šioje programoje numatomas programos tikslas, uždaviniai, darbų pobūdis ir apimtys, vykdymo terminai, organizavimas ir trukmė, skiriamos lėšos ir lėšų šaltiniai. Prireikus užimtumo didinimo programa gali būti tikslinama Šilalės rajono savivaldybės tarybos sprendimu.

3. Programos tikslas – organizuojant laikino pobūdžio darbus bei paslaugas sudaryti galimybę bedarbiams ir ieškantiems darbo asmenims, įsiregistravusiems Užimtumo tarnyboje prie Lietuvos Respublikos socialinės apsaugos ir darbo ministerijos, Klaipėdos klientų aptarnavimo departamento Šilalės skyriuje (toliau – Klaipėdos klientų aptarnavimo departamento Šilalės skyriuje), užsidirbti lėšų pragyvenimui, padėti bedarbiams ir ieškantiems darbo asmenims greičiau integruotis į darbo rinką, susirasti nuolatinį darbą, mažinti socialinę įtampą ir atskirtį tarp bendruomenės narių, plėtoti rajono infrastruktūrą. Šilalės rajono savivaldybėje didžiąją dalį sudaro kaimo gyventojai, daliai jų, ypač gyvenantiems atokiau nuo rajono centro, laikini darbai yra viena patraukliausių aktyvios darbo rinkos politikos priemonių. Šioje programoje pageidauja dalyvauti nemažai vyresnio amžiaus asmenų, ilgalaikių bedarbių.

4. Programos uždaviniai:

4.1. Klaipėdos klientų aptarnavimo departamento Šilalės skyriaus siuntimu įdarbinti ieškančius darbo asmenis laikiniems darbams atlikti ir sudaryti galimybę laikinai integruotis į darbo rinką, ypatingai darbo rinkoje papildomai remiamus asmenis;

4.2. organizuoti laikinų darbų atlikimą ir užtikrinti finansavimą vadovaujantis Lietuvos Respublikos teisės aktais;

4.3. sušvelninti socialinę įtampą ir nedarbo pasekmes, atlikti socialiai naudingus darbus siekiant palaikyti ir (ar) plėtoti vietos socialinę infrastruktūrą;

4.4. mažinti piniginės socialinės paramos gavėjų skaičių Šilalės rajone.

5. Programa atitinka Šilalės rajono savivaldybės 2023–2025 metų strateginio veiklos plano tikslą - plėtoti socialinių paslaugų sistemą, užtikrinant socialinių paslaugų prieinamumą ir kokybę, socialinę integraciją.

6.	Programa parengta vadovaujantis šiais principais:

6.1. bendradarbiavimo – aktyvus gyvenamosios vietovės bendruomenės įtraukimas į veiklą, skatinant jos iniciatyvą, bendradarbiavimas su visomis suinteresuotomis institucijomis, organizacijomis. Programa rengiama konsultuojantis, o įgyvendinama bendradarbiaujant su Klaipėdos klientų aptarnavimo departamento Šilalės skyriumi, socialiniais partneriais, organizacijų ir vietos bendruomenių atstovais, atstovaujančiais darbo ieškančių asmenų grupių interesams;

6.2. kompleksiškumo – įgyvendinant Programą, kompleksiškai sprendžiamos asmenų užimtumo problemos, įtraukiant rajono Savivaldybės teritorijoje esančias įmones, įstaigas, Užimtumo tarnybą, socialinius partnerius ir organizacijas;

6.3. individualumo – Aprašo 6.5.1 papunktyje nurodytos Paslaugos turi būti teikiamos ir (ar) Aprašo 6.5.2 papunktyje nurodytos Priemonės įgyvendinamos atsižvelgiant į individualius asmenų poreikius, jų motyvaciją, įsidarbinimą ribojančias aplinkybes ir galimybes integruotis į darbo rinką;

6.4. tęstinumo – Paslaugų ir (ar) Priemonių tęstinumas, nuolatinė Programos įgyvendinimo priežiūra ir tikslinimas pagal kintančias aplinkybes;

6.5. efektyvumo – Programa rengiama nustatant vertinimo kriterijus, kuriais siekiama įvertinti, ar efektyviai teikiamos Paslaugos ir įgyvendinamos Priemonės;

6.6. ekonomiškumo – maksimalus Programai įgyvendinti skirtų lėšų panaudojimas, vadovaujantis ekonominio naudingumo principu;

6.7. viešumo – Programos ir ją įgyvendinant pasiektų rezultatų, Programai skirtų lėšų panaudojimo viešinimas.

7. Pirmenybė dalyvauti programoje bus teikiama bedarbiams, praradusiems darbinius įgūdžius dėl ilgalaikio nedarbo, dėl įvairių socialinių priežasčių negalintiems ilgą laiką susirasti darbo ir dėl to atsidūrusiems sunkioje materialinėje padėtyje.

8. Šios programos vykdytojai – Šilalės rajono savivaldybės atrankos būdu parinktos savivaldybės biudžetinės įstaigos, Šilalės rajono savivaldybės administracijos seniūnijos bei kiti rajono darbdaviai.

II SKYRIUS

BŪKLĖS ANALIZĖ

9. Klaipėdos klientų aptarnavimo departamento Šilalės skyriuje 2021 m. gruodžio 31 d. įregistruoti 1618 bedarbiai, kurie sudaro 13,8 procento Šilalės rajono savivaldybės darbingo amžiaus gyventojų.

Rodiklio pavadinimas	2018 m.	2019 m.	2020 m.	2021 m.
1. Registruota bedarbių per laikotarpį	1718	1772	2868	1618
2. Vidutinis metinis bedarbių procentas nuo darbingo amžiaus gyventojų skaičiaus (proc.)
2.1. Šilalės rajone	6,7	7,0	12,6	13,8
2.2. Tauragės apskrityje	10,0	9,0	13,8	14,2
2.3. šalyje	8,5	8,4	12,6	13,0

9.1. Šilalės rajono savivaldybėje registruotas bedarbio statusą turinčių asmenų skaičius pagal seniūnijas skiriasi, didžiausias bedarbių skaičius 2023 m. balandžio 1 d. buvo Šilalės miesto seniūnijoje – 131, Kvėdarnos seniūnijoje – 98, Šilalės kaimiškojoje seniūnijoje – 83, Pajūrio seniūnijoje – 72. Mažiausias bedarbių statusą turinčių asmenų minėtą datą buvo Palentinio seniūnijoje – 4.

Bedarbio statusą turinčių asmenų išskirstymas į grupes skaičius (2023 m. balandžio 1 d. )

Seniūnijos pavadinimas	Rūpintiniai, kuriems iki pilnametystės buvo nustatyta rūpyba, kol jiems sukaks 25 metai	Nėščios moterys	Grįžę iš laisvės atėmimo vietų	Piniginės socialinės paramos gavėjai	Priklausomi nuo narkotinių medžiagų ir alkoholio	Prekybos žmonėmis aukos	Buvę politiniai kaliniai ir tremtiniai	Turintys pabėgėlio statusą	Asmenys, patiriantys socialinę riziką	Vyresni nei 40 m.	IŠ VISO
Bijotų	0	0	0	1	0	0	0	0	0	31	32
Bilionių	0	0	0	1	0	0	0	0	0	5	6
Didkiemio	0	0	0	0	0	0	0	0	0	11	11
Kaltinėnų	0	0	0	1	0	0	0	2	0	40	43
Kvėdarnos	0	0	0	4	0	0	0	2	0	92	98
Laukuvos	0	2	0	3	0	0	0	0	0	46	51
Pajūrio	0	0	0	7	0	0	0	1	0	64	72
Palentinio	0	0	0	0	0	0	0	0	0	4	4
Šilalės miesto	0	1	0	3	0	0	0	5	0	122	131
Šilalės kaimiškoji	0	0	0	5	0	0	0	0	0	78	83
Traksėdžio	0	0	0	5	0	0	0	0	0	60	65
Tenenių	0	0	0	3	0	0	0	0	0	7	10
Upynos	0	0	0	4	0	0	0	0	0	37	41
Žadeikių	0	0	0	1	0	0	0	0	0	31	32
Iš viso	0	3	0	38	0	0	0	10	0	628	679

Kliūtys užimtumui

Iš viso asmenų (unikalių)	stokoja socialinių įgūdžių ir (ar) motyvacijos dirbti	turi prižiūrėti ir (ar) slaugyti šeimos narį ar kartu gyvenantį asmenį	apribotas disponavimas piniginėmis lėšomis	neturi galimybių atvykti iš nuolatinės gyvenamosios vietos į darbo vietą	turi priklausomybę nuo alkoholio, narkotinių, psichotropinių ir kitų psichiką veikiančių medžiagų, azartinių žaidimų
Šilalės r. sav.	251	134	20	22	74	11

10. Bedarbių poreikis dalyvauti programoje nustatomas:

10.1. atsižvelgiant į ieškančių darbo asmenų, turinčių sunkumų integruojantis į darbo rinką dėl nepakankamos kvalifikacijos, darbo patirtį, ilgalaikį nedarbą, amžių, šeimynines aplinkybes;

10.2. įvertinant prognozuojamą įregistruoti darbo biržoje ieškančių darbo asmenų skaičių, galinčių dalyvauti užimtumo didinimo programoje.

11. Įvertinus rajono bendrą socialinę ekonominę ir demografinę situaciją, padėtį darbo rinkoje, bedarbių poreikį dalyvauti programoje numatoma, kad programoje dalyvaus iki 45 bedarbių.

III SKYRIUS

PASLAUGŲ IR PRIEMONIŲ PLANAS

12. Užimtumo didinimo programos priemonės:

12.1. Programoje numatyti laikini darbai skirti vietos socialinei infrastruktūrai plėtoti ir jai palaikyti. Bus vykdomi iš valstybinėms (valstybės savivaldybėms perduotos) funkcijoms atlikti skirtų lėšų šie laikino pobūdžio darbai:

12.1.1. Šilalės rajono savivaldybei miestų ir gyvenviečių gatvių, pėsčiųjų ir dviračių takų, kelių, pakelių, patikėjimo teise priskirtų valdyti kelio statinių ir kitų viešojo naudojimo objektų smulkaus remonto ir priežiūros darbai bei viešojo naudojimo teritorijų tvarkymo ir priežiūros, apželdinimo ir želdinių priežiūros darbai (sezoniniai darbai: žiemą – sniego valymas, ledo valymas nuo takų, smėlio barstymas, sniego šlavimas ir kiti laikino pobūdžio darbai, susiję su sniego pašalinimu, rudenį – medžių lapų grėbimas ir kiti laikino pobūdžio darbai, susiję su augalinių atliekų sutvarkymu, vasarą – želdinių priežiūra, pavasarį – gėlynų sodinimas, medžių genėjimas ir kiti laikino pobūdžio darbai), skirti padėti palaikyti ir (ar) plėtoti vietos bendruomenės socialinę infrastruktūrą, esančią valstybinėje žemėje;

12.1.2. valstybinėse žemėse esančių istorijos, kultūros paminklų, kultūros paveldo objektų, regioninių parkų, neveikiančių kapinių, pilkapių, kitų saugomų bei turinčių išliekamąją vertę objektų ir jų teritorijų priežiūros tvarkymo pagalbiniai darbai;

12.1.3. valstybei nuosavybės teise priklausančių melioracijos įrenginių, griovių šlaitų nušienavimas rankiniu būdu, atžalų, krūmų išpjovimas, hidrotechnikos statinių bei jų teritorijų priežiūros pagalbiniai darbai;

12.1.4. sporto ir turizmo objektų, dviračių takų, vaikų žaidimo aikštelių valstybinėje žemėje tvarkymo pagalbiniai laikino pobūdžio darbai.

12.2. Laikino pobūdžio paslaugos, padedančios asmenims grįžti į darbo rinką.

13. Programa įgyvendinama nuo 2023 m. sausio 1 d. iki 2023 m. gruodžio 21 d.

14. Programos tikslinės bedarbių grupės:

14.1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai;

14.2. nėščios moterys, vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenys, prižiūrintys sergančius ar neįgalius šeimos narius, kuriems Neįgalumo ir darbingumo nustatymo tarnybos prie Socialinės apsaugos ir darbo ministerijos sprendimu nustatyta nuolatinė slauga ar priežiūra;

14.3. asmenys, grįžę iš laisvės atėmimo vietų, kai laisvės atėmimo laikotarpis buvo ilgesnis kaip 6 mėnesiai, jeigu jie kreipiasi į teritorinę darbo biržą ne vėliau kaip per 6 mėnesius nuo grįžimo iš laisvės atėmimo vietų;

14.4. piniginės socialinės paramos gavėjai;

14.5. asmenys, priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į teritorinę darbo biržą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

14.6. prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

14.7. asmenys, grįžę į Lietuvą nuolat gyventi politiniai kaliniai ir tremtiniai bei jų šeimų nariai (sutuoktinis, vaikai (įvaikiai) iki 18 metų), jeigu jie kreipiasi į teritorinę darbo biržą ne vėliau kaip per 6 mėnesius nuo grįžimo į Lietuvą nuolat gyventi dienos.

14.8. asmenys, turintys pabėgėlio statusą ar kuriems yra suteikta papildoma ar laikinoji apsauga;

14.9. asmenys, patiriantys socialinę riziką;

14.10. vyresni kaip 40 metų amžiaus asmenys.

15. Programos vykdytojai, pageidaujantys dalyvauti užimtumo didinimo programoje, pateikia užpildytą nustatytos formos paraišką (programos 1 priedas).

16. Šilalės rajono savivaldybės administracija skelbia Šilalės rajono savivaldybės interneto svetainėje www.silale.lt informaciją apie galimybę dalyvauti programoje. Programos vykdytojai, pageidaujantys dalyvauti programoje, pateikia prašymus Šilalės rajono savivaldybės administracijai. Prašymuose programų vykdytojai nurodo planuojamų vykdyti darbų/paslaugų pavadinimą, pobūdį, numatomų sukurti laikinų darbo vietų ir į jas įdarbinti asmenų skaičių, reikalavimus jų kvalifikacijai ar kompetencijai, lėšų poreikį, darbų apimtis, darbo ir darbo apmokėjimo sąlygas, įgyvendinimo terminus.

17. Programos vykdytojus parenka Šilalės rajono savivaldybės administracijos darbdavių atrankos komisija (toliau – Komisija). Bedarbius dalyvauti programoje siunčia Klaipėdos klientų aptarnavimo departamento Šilalės skyrius, atsižvelgdamas į jų galimybes šiuos darbus dirbti (profesinį pasirengimą, sveikatos būklę, kelionės į darbą ir atgal trukmę).

18. Programos vykdytojai su Klaipėdos klientų aptarnavimo departamento Šilalės skyriaus atsiųstais ieškančiais darbo asmenimis sudaro terminuotas darbo sutartis.

IV SKYRIUS

KOMISIJOS DARBO ORGANIZAVIMAS

19. Komisija sudaroma Šilalės rajono savivaldybės administracijos direktoriaus įsakymu.

20. Komisijos pirmininkas inicijuoja Komisijos posėdžius ir jiems vadovauja. Jeigu komisijos pirmininkas nedalyvauja posėdyje, posėdžiui vadovauja Komisijos pasiūlytas narys.

21. Apie rengiamą Komisijos posėdį ir numatomą posėdžio darbotvarkę visi Komisijos nariai informuojami elektroniniu paštu iki jo likus ne mažiau kaip trims darbo dienoms (esant reikalui posėdžio darbotvarkę galima patikslinti ir apie tai pranešti iki posėdžio pradžios). Su posėdyje numatomų svarstyti klausimų dokumentais komisijos narys gali susipažinti iš anksto Šilalės rajono savivaldybės administracijos Teisės, personalo ir civilinės metrikacijos skyriuje.

22. Komisija savo sprendimus priima posėdyje dalyvaujančių narių balsų dauguma. Balsavimo metu kiekvienas narys turi vieną balsą. Balsams „už“ ir „prieš“ paskirsčius po lygiai, lemia Komisijos pirmininko balsas.

23. Komisijos sprendimai įforminami posėdžio protokolu.

24. Komisijos posėdžio protokolą pasirašo komisijos pirmininkas ir sekretorius. Posėdžio protokolai saugomi Lietuvos Respublikos archyvų įstatymo nustatyta tvarka.

25. Komisijos sekretoriaus funkcijas atlieka Šilalės rajono savivaldybės administracijos Teisės, personalo ir civilinės metrikacijos skyriaus vyriausias specialistas. Jis rašo posėdžio protokolą, derina posėdžio darbotvarkę, informuoja komisijos narius apie posėdžio laiką ir darbotvarkę.

26. Šilalės rajono savivaldybės administracijai pateiktos paraiškos turi būti išnagrinėtos Komisijos posėdžiuose per 20 darbo dienų nuo paraiškų pateikimo termino pabaigos.

27. Komisija, įvertinusi kiekvieną paraišką, Šilalės rajono savivaldybės administracijos direktoriui teikia pasiūlymą dėl paraiškų finansavimo.

28. Šilalės rajono savivaldybės administracijos direktorius, atsižvelgdamas į Komisijos siūlymus, priima sprendimą dėl lėšų skyrimo, kuris įforminamas Šilalės rajono savivaldybės administracijos direktoriaus įsakymu, kurio projektą parengia Šilalės rajono savivaldybės administracijos Biudžeto ir finansų skyrius.

V SKYRIUS

FINANSAVIMAS, ATSKAITOMYBĖ IR PRIEŽIŪRA

29. Kai vykdomi laikino pobūdžio darbai, programos vykdytojui, įdarbinusiam pagal terminuotą darbo sutartį Klaipėdos klientų aptarnavimo departamento Šilalės skyriaus siųstus asmenis, už kiekvieną įdarbintą asmenį mokamos šios kompensacijos:

29.1. darbo užmokesčio kompensacija už įdarbinto asmens faktiškai dirbtą laiką pagal tą mėnesį galiojantį Vyriausybės patvirtintą minimalų valandinį atlygį;

29.2. draudėjo privalomojo valstybinio socialinio draudimo įmokų kompensacija;

29.3. piniginė kompensacija už nepanaudotas atostogas (įskaitant draudėjo privalomojo valstybinio socialinio draudimo įmokų sumą);

29.4. programos dalyviams kompensuojamos kelionės į darbą ir atgal išlaidos.

30. Kompensacijas darbdaviams ir programos dalyviams moka Šilalės rajono savivaldybė.

31. 2023 m. programos įgyvendinimui Šilalės rajono savivaldybei numatomas lėšų poreikis 78 400 Eur.

32. Planuojama, kad 2023 m. programoje dalyvaus iki 46 bedarbių.

33. Numatoma vidutinė laikinų darbų trukmė vienam asmeniui iki 4 mėn. (esant nenumatytoms sąlygoms, vidutinė trukmė gali keistis).

34. Kai vykdomos laikino pobūdžio paslaugos, finansuojamos išlaidos, kurios tiesiogiai priklauso nuo paslaugų gavėjų skaičiaus ir negali būti didesnės negu 100 eurų vienam asmeniui.

35. Programos vykdytojai užtikrina tikslingą skirtų lėšų panaudojimą.

36. Programos administravimui Šilalės rajono savivaldybėje skiriama iki 4 proc. nuo užimtumo didinimo programai skirtų lėšų.

37. Šilalės rajono savivaldybė su atrinktais darbdaviais sudaro užimtumo didinimo programos įgyvendinimo ir finansavimo sutartis (programos 2 priedas).

38. Visos išlaidos turi būti patvirtintos apskaitos dokumentais, turinčiais visus Lietuvos Respublikos finansinės apskaitos įstatyme (su pakeitimais ir papildymais) ir kituose galiojančiuose teisės aktuose nustatytus apskaitos dokumentų rekvizitus, ar lygiavertės įrodomosios vertės dokumentais ir turi būti užtikrinamas šių dokumentų atsekamumas.

39. Šilalės rajono savivaldybės administracijos Centralizuotas vidaus audito skyrius atlieka darbdavių patikras vietoje, surašomas patikros aktas.

40. Priemonės turi būti įgyvendintos, išlaidos faktiškai patirtos ir apmokėtos iki einamųjų metų gruodžio 21 d.

41. Įgyvendinę programą darbdaviai Šilalės rajono savivaldybės administracijos Biudžeto ir finansų skyriui pateikia ataskaitą, kurią sudaro informacija apie panaudotas lėšas, įdarbintus asmenis bei atliktus darbus.

42. Šilalės rajono savivaldybės administracija bet kuriuo metu gali pareikalauti papildomos informacijos iš programos vykdytojo apie atliktų darbų eigą ir lėšų panaudojimą įgyvendinant priemonę.

43. Programos vertinimo rodikliai:

43.1. įdarbintų laikiniems darbams asmenų skaičius;

43.2. darbdavių, dalyvaujančių organizuojant laikinuosius darbus, skaičius;

43.3. įdarbintų po laikinųjų darbų asmenų skaičius.

VI SKYRIUS

TĘSTINUMAS IR PROGNOZĖ

44. Programa tęstinė. Planuojamos teikti jau įgyvendinamos priemonės ir paslaugos. Labiausiai socialiai pažeidžiami asmenys bus laikinai įdarbinti, atstatys darbo įgūdžius bei užsidirbs pragyvenimui būtinų lėšų, sumažės socialinių pašalpų mokėjimas. Programos dalyviai bus sugrąžinti į darbo rinką, tai padidins jų galimybes tapti aktyviais ir rasti nuolatinį darbą. Programos tęstinumas užtikrina, kad nuosekliai mažėtų piniginės socialinės paramos poreikis ir būtų užtikrinama nuosekli socialinė bendruomenės raida.

45. Poreikis naudotis laikino įdarbinimo galimybėmis asmenims, kurie dėl įvairių priežasčių negali integruotis į darbo rinką kitomis priemonėmis, išliks ir ateinančiais metais.

46. Atsižvelgiant į prognozuojamą bedarbių skaičių, 2024 m. lėšų poreikis – 245 800 Eur.

VII SKYRIUS

VIEŠINIMAS

47. Informacija apie programą, jos įgyvendinimo pasiektus rezultatus, gerosios patirties pavyzdžius bus skelbiama Šilalės rajono savivaldybės interneto svetainėje, Klaipėdos klientų aptarnavimo departamento Šilalės skyriaus atviro informavimo zonose bei aptariama susitikimuose su darbdaviais.

48. Kiekvienam metų ketvirčiui pasibaigus, parengiama Programos įgyvendinimo ataskaita. Seniūnijos ir biudžetinė įstaiga pateikia informaciją Savivaldybei apie Programos įgyvendinimą, jos kokybinius (dalyvavusių asmenų skaičius, dirbtas laikas) ir finansinius rodiklius bei kitą reikalingą informaciją. Biudžeto ir finansų skyrius, vadovaudamasis Lietuvos Respublikos socialinės apsaugos ir darbo ministro 2009 m. birželio 9 d. įsakymu Nr. A1-381 „Dėl Duomenų apie savivaldybių funkcijoms atlikti skirtų lėšų panaudojimą teikimo Lietuvos Respublikos socialinės apsaugos ir darbo ministerijai tvarkos aprašo patvirtinimo“, parengia ir teikia ketvirtines ataskaitas.

__________________________